khistorydata/jeongjo-sjw-relations huggingface dataset:
정조 8년
洪仁浩。以迎接都監言啓曰。卽者差備譯官來言。宴享床傳後。兩勅與其家丁酬酢。而上勅則曰。闕內設宴。極其豐備。今又以床排出送。國王厚意。不勝感激云。而姑爲留置。副勅則曰。床排出送。誠爲感激。不可只爲分給於爾等。藥果及乾物等屬。欲爲特去。分示親戚。明日當與上勅。相議爲之云。而仍令留置云矣。敢啓。傳曰。知道。
정조 8년
李祖承。以迎接都監言啓曰。卽者差備譯官來言。兩勅招見首譯以爲。今日日氣淸和。封典順成。莫非國王之洪福。而我們亦爲喜幸云。遍見房排物種。稱以好好。喜色滿面。上勅則不至深醉。副勅則頗有醉意云矣。敢啓。傳曰。知道。
정조 8년
洪仁浩。以迎接都監言啓曰。通官等賜茶床。依下敎。分入各房之意。敢啓。傳曰。知道。
정조 8년
洪仁浩。以迎接都監言啓曰。通官烏林佈。以病落後。先入館所之意。敢啓。傳曰。知道。
정조 8년
洪仁浩。以迎接都監言啓曰。卽者差備譯官來言。通官烏林佈。以其身病。明日要見良醫云。故分付兩醫司。擇送稍解醫理者。使之入見之意。敢啓。傳曰。知道。
정조 8년
洪仁浩。以迎接都監言啓曰。首譯以百官及都監堂郞。見官禮之意。言于勅使。則勅使以爲。見官禮。一倂停免云矣。敢啓。傳曰。知道。
정조 8년
洪仁浩。以迎接都監言啓曰。勅使歇所。茶啖入饋之意。敢啓。傳曰。知道。
정조 8년
洪仁浩。以迎接都監言啓曰。勅使館所。茶啖依例排入之意。敢啓。傳曰。知道。
정조 8년
洪仁浩。以迎接都監言啓曰。勅使到石橋。雜像使之落後矣。敢啓。傳曰。知道。
정조 8년
洪仁浩。以迎接都監言啓曰。卽者勅使來入館所矣。敢啓。傳曰。知道。
정조 8년
洪仁浩。以迎接都監言啓曰。勅使旣入館所。各色郞廳。輪回直宿之意。敢啓。傳曰。知道。
정조 8년
洪仁浩。以迎接都監言啓曰。勅使到紅箭門。家丁十三名。使之落後。先入館所矣。敢啓。傳曰。知道。
정조 8년
洪仁浩。以迎接都監言啓曰。卽者差備譯官來言。別監中禁房守及進止官。永爲出送云矣。敢啓。傳曰。知道。
정조 8년
洪仁浩。以迎接都監言啓曰。卽者差備譯官來言。勅使以爲。別雌牛減除。開閉門。依例放砲三聲云矣。敢啓。傳曰。知道。
정조 8년
洪仁浩。以迎接都監言啓曰。京畿監司狀本遲滯査實草記判付內。承旨復路。在於申時云。則狀啓之黃昏出給。是豈成說。勅行到高陽宿站。又在申前。則狀啓之日暮時封發。又豈有如許道理。出給與封發時刻。豈如是差晩。則撥路別無大段遲滯之端。莫非道伯不能申飭之致。前後飭敎。何如。而道伯之慢若不知。一任其怠忽。此等殘劣道伯。何恤迎送。撥將勿論。晩時出給委折。卽爲該道伯處。夜深前草記。可也事。命下矣。依下敎。發關査問於京畿監司金思穆處則以爲。承旨狀啓。承旨復路時。已爲封裹。遠接使狀啓。勅行午時果到高陽。而使任譯往復之際。自致遲延。以至酉時封裹。兩度狀啓。旣已次第封裹之後。何敢不卽出給。自犯稽滯之罪。而不能檢飭。以致稽緩。莫非觸事憒憒。不能檢飭之致。惶懍震越。無地自容云矣。敢啓。傳曰。知道。
정조 8년
洪仁浩。以一所巡廳言啓曰。去夜初更五點量。犯夜人武藝出身異在豐執捉。依例移送義禁府之意。敢啓。傳曰。差備待令之致。卽爲分揀放送。可也。
정조 8년
甲辰十二月初三日初更。上御誠正閣。留待閣臣與都承旨入侍時。一提學金鍾秀。行都承旨宋載經。左副承旨李祖承。假注書朴蓍壽。記注官金健修。記事官尹行任。以次進伏訖。上謂鍾秀曰。終日勞動。有難酬酢。而今夜召卿等者。欲一番洞諭。卿之向來上疏。極甚無義。卿以庚子懲討。自以爲擔當。則沈樂洙之心術言議。謂之氷炭燕越云者。得無背馳之嫌乎。予則以爲。卿以此事。雖逢臺啓。亦無所惜也。況李魯春事出而卿疏踵至。無一言半辭及於此。此果何事耶。自夏賊事出後。義理愈晦。倫彝將絶。國不得爲國。人不得爲人。向於宮筵入侍。有所酬酢。卿亦指燭而言。想在記注。予以講義理。扶倫彝之事。付之卿等。今則一切相反。此何故也。尹得孚果使賢也。是夏賊之所汲引者。則渠焉敢生心營護乎。今此世道之變。一至於此。此非卿等之罪乎。最可絶痛者。封冊前一日夏賊出。迎勅前數日。魯春又出。人心世道。至此之極。到今予欲無言。而予於試講時。熟知魯春之爲人。全沒知覺。劻勷虛謊。不知東西。則今者所辦。豈渠自主張之事乎。必有指嗾之人。而予不欲索言矣。予自春邸知卿。于今二十有餘年。自謂際遇出常。爲卿全保之策。可謂靡不用極。而今則雖爲卿地。亦無奈何矣。都承旨則久在湖中。罕見其面。頃適上來。故晉秩擢用。仍置銓曹者。蓋爲非流俗樣子也。夫何卿等居銓之後。朝象波蕩。義理反晦。如兪岳柱輩。種種闖出。沈煥之疏又出。此雖云非卿等所知。大抵卿等入來後。此輩敢肆跳踉。此豈非卿等所使乎。都承旨則有生行死歸之慮。卿則予若不一番提諭。亦非終始曲保之意。故予雖疲於酬應。有此申及。從今以後。予雖欲曲保。亦何益哉。鍾秀曰。夏材雖謂之狂易。狂易之人。豈有辱父之理乎。李魯春則可謂逐鹿。不見泰山。尹得孚則似不可諉以夏賊之同情。而臣所經營者。蓋欲爲光南事而未果也。上曰。夜深欲就寢。卿等退去。諸臣以次退出。
정조 8년
甲辰十二月初三日三更。上御重熙堂。左副承旨入侍時。左副承旨李祖承。假注書朴蓍壽。記注官金健修。記事官尹行任。以次進伏訖。上命書傳敎曰。鶴林君焴。廣陵君烻。百官加親授。大殿中官金錫福金允謙。百官加親授。東宮中官崔鳳佐文鳳億。竝百官加親授。命書傳敎曰。封典禮成。拿處及記過人。一竝蕩滌。上曰。戶房承旨入侍。出榻敎上命書榻敎曰。當該別工作官員。事過後拿處。上曰。明日出宮門路。以貳極門爲之。出榻敎命退。承史以次退出。
정조 8년
行都承旨宋載經坐。行左承旨李在學坐直。右承旨趙興鎭坐。左副承旨李祖承坐。右副承旨洪仁浩坐。同副承旨李兢淵坐直。注書二員未差。假注書洪義浩仕朴蓍壽仕直。事變注書金孝建別入直。
정조 8년
藥房都提調臣徐命善。副提調臣宋載經啓曰。日吉辰良。禮成迎勅。冒寒勞動。竟日酬接。伏未審夜間。聖體。若何。王大妣殿氣候。如何。惠慶宮氣候。何如。臣等不任區區伏慮。敢來問安。答曰。知道。
정조 8년
大殿王大妣殿惠慶宮中宮殿世子宮。奎章閣政院玉堂口傳問安。答曰。知道。
정조 8년
王大妣殿惠慶宮中宮殿世子宮。藥房口傳問安。答曰。知道。
정조 8년
李兢淵啓曰。卽者議政府錄事來言。領議政徐命善。左議政洪樂性。不忠無狀。罪合萬戮。走伏金吾。恭俟嚴誅云。仍納命召。何以爲之。敢稟。
정조 8년
李兢淵啓曰。卽者敦寧府錄事來言。領敦寧鄭存謙。不忠無狀。罪合萬戮。走伏金吾。恭俟嚴誅云。係是大臣去就。敢啓。
정조 8년
李兢淵啓曰。卽者中樞府錄事來言。判府事李福源。判府事金熤。不忠無狀。罪合萬戮。走伏金吾。恭俟嚴誅云。係是大臣去就。敢啓。
정조 8년
李兢淵啓曰。卽者義禁府都事來言。領議政徐命善。左議政洪樂性。領敦寧鄭存謙。判府事李福源金熤。今方待命於金吾門外云。係是大臣去就。敢啓。
정조 8년
李兢淵啓曰。卽者中樞府錄事來言。領府事金尙喆。罪合萬死。不敢偃息。走伏金吾。恭俟嚴誅云矣。敢啓。
정조 8년
李兢淵啓曰。卽者義禁府都事來言。領府事金尙喆。今方待命於金吾門外。係是大臣去就。敢啓。
정조 8년
以時原任大臣待命啓辭。傳于李兢淵曰。今日朝廷。存乎亡乎。主辱臣死。雖難責之於今日朝廷。窮天極地。亘古通今。有天地有君臣以來。所未有之夏賊出。而倫彝絶矣。綱常斁矣。予雖以世豈有二夏賊爲敎。大小廷臣。孰果挺身抹血。窮探極覈乎。年前相老孝任之凶言。自參鞠諸臣。下至衛士。猶然手以磔之。況夏賊十倍於老任。而朝廷之所以處之者。反又十倍不及。何也。大抵夏賊之凶書凶言。究其本。專由乙丙凶賊。自是厥後。予必欲大奮勵大懲創。以扶旣絶之倫彝。以樹旣斁之綱常。此非一朝一夕之所可遽辨。惟其急務。莫先於先明明義錄大義理。是以秋冬以來。用人也注措也。一切以擔當義理之人。處之廊廟銓衡之任。所望者。闡明明義錄義理。使朝廷之元氣先因。然後姑可言懲討之政故耳。上之所以期勉。不但若此。下之所以對揚。亦當如是。予嘗拭目而待之。所謂擔當義理之人。與義理一反之。訏謨之地。雖欲保合。勢不相效。可謂末如之何。轉輾至于近日。朝著爻象。多勝國是。打成一片。此之不已。流弊將見明義錄大義。攻之者爲國邊。扶之者爲賊邊。天下寧有是耶。此持爻象也。今日朝廷。若有君綱臣分。縱使明義錄義理。不能實心闡明。如李魯春之沒知沒覺。奊詬不省事者。猶且翻轉化身。投疏乞活。稱之以自明。渠疏中所謂臺臣。雖不斥言姓名。遣辭下語。足可領會。當初律名之襯當與否。姑舍之。此人卽夏賊居銓時。首發通擬之人也。大抵所謂臺臣。之夏賊之同情。則容或過也。今日廷臣。若有一半分明目張謄。嚴討此賊之心。則孰敢回戀宿處。營護此人。欲售立幟之計乎。顧今俗習。無論大事小事。惟占上意之如何渠輩跳踉。必有覬覦於近日注措而然。一魯春。固何足深誅。而所可痛者。欲開討夏賊之義理。而非但義理之不明。便歸此賊之一套。竝與一部明義。而無地可讀。惟予闡明義理之本意。事與心違。徒依一場閒商量而已。此而任他。勢將國不得爲國。人不得爲人。吁亦痛矣。都憲一箚。卿等毋曰猶賢乎已。箚中旣說夏賊二字。是豈若是若轉說去處乎。且況除拜幾日。安往而不爲。始於昨日。忽地書呈。俄因卿等轎前入侍。有所云云。卿等旣居承弼之地。闡明義理之責。不於卿等而將誰之咎耶。自卿等一事二事。不欲留心擔着。所謂君讎國賊。視若尋常。了無驚遑憤痛底意。卿等之待予。何其太薄也。悲卿等不必胥命。此意。史官。傳諭于時原任大臣時任大臣。仍傳命召。
정조 8년
李兢淵。以禁府言啓曰。沈頤之待草記批下後。押去事。下敎矣。罪人沈頤之。已爲押送。以姑勿前進。待草記批下擧行之意。分付于押去都事所到處。何如。傳曰。允。
정조 8년
李兢淵。以弘文館言啓曰。本館上番闕直。事甚未安。今日政新授玉堂。待下批仍卽牌招入直。何如。傳曰。允。
정조 8년
趙興鎭。以迎接都監言啓曰。勅使入京第三日。大臣茶禮請行事。前已啓稟矣。明日乃是勅使入京第三日。大臣茶禮。依例請行之意。敢啓。傳曰。知道。
정조 8년
趙興鎭。以迎接都監言啓曰。首譯來言。通官朴寶樹。以爲。上勅以可供王世子弄翫之物數種送呈云。而名貼及物種。具單子持來矣。取考名貼單子。則一如副勅所送名貼單子。而亦入御貼樻中。物種則花荷包一匣。文竹佩一匣。桂香串二匣。龍井茗四甁矣。副勅物種。已爲依下敎奉入。故此亦一體入盛於副勅物種所盛彩輿。同爲捧入之意。敢啓。傳曰。知道。
정조 8년
趙興鎭。以迎接都監言啓曰。依下敎。一大通官烏林佈處。桂枝六君子湯五貼。分付惠民署製來後。竝與戶蔘五錢。而令內局諸員入給。則以爲國王如天恩德。去益罔極。雖使子子孫孫而圖報。無以盡報云。仍爲北向四拜云矣。敢啓。傳曰。知道。
정조 8년
甲辰十二月初四日未時。上御重熙堂。禮房承旨入侍時。右承旨趙興鎭。假注書朴蓍壽。記事官李崑秀尹行任。以次進伏訖。上命讀公事。仍命退。諸臣以次退出。
정조 8년
行都承旨宋載經病。行左承旨李在學坐。右承旨趙興鎭坐直。左副承旨李祖承坐。右副承旨洪仁浩坐直。同副承旨李兢淵坐。注書二員未差。假注書洪義浩仕朴蓍壽仕直。事變注書金孝建別入直。
정조 8년
李在學啓曰。趙興鎭今日不爲仕進。卽爲牌招。何如。傳曰。允。
정조 8년
李在學啓曰。宰臣昌城尉黃仁點。敬奉御帖。馳往館所。傳于兩勅使。仍爲問安。則上副勅以爲。凡百無不曲盡。極爲感謝之中。又遣宰臣存問。尤不勝感激云矣。敢啓。傳曰。知道。
정조 8년
洪仁浩啓曰。領議政徐命善。左議政洪樂性。伏承聖批。轉益驚遑罔措。更爲胥命於金吾門外。惟願遄伏鈇鉞之誅云。又使錄事。仍納命召。何如爲之。敢稟。傳曰。勿待命事。遣史官。傳諭。仍傳命召。
정조 8년
洪仁浩啓曰。領府事金尙喆。判府事李福源金熤。又使錄事來言。伏承聖批。轉益驚遑罔措。更爲胥命於金吾門外。惟願遄伏鈇鉞之誅云矣。敢啓。傳曰。勿待命事。遣史官。傳諭。
정조 8년
洪仁浩啓曰。領敦寧鄭存謙。又使錄事來言。伏承聖批。轉益驚遑罔措。更爲胥命於金吾門外。惟願遄伏鈇鉞之誅云矣。敢啓。傳曰。勿待命事。遣史官。傳諭。
정조 8년
李在學。以吏曹言啓曰。鶴林君焴。百官加親授事。命下矣。旣已資窮。何以爲之乎。敢稟。傳曰。然則置之。可也。
정조 8년
以副校理安策牌不進罷職傳旨。傳于李在學曰。只推。更爲牌招。
정조 8년
趙興鎭。以弘文館言啓曰。本館上番。無他推移之員。不得已以下番姑陞入直之意。敢啓。傳曰。知道。
정조 8년
洪仁浩。以訓鍊都官言啓曰。因兵曹節目。明日仁政殿勅使宴享時。南營入直馬兵四十八名。待標信除出。把守闕內各門。而除器械着戎服。攔入雜人。各別嚴禁之意。敢啓。傳曰。知道。
정조 8년
洪仁浩。以訓鍊都監言啓曰。依傳敎。京畿監營保放將校具壽漢。色吏李宗彩。分揀之意。敢啓。傳曰。知道。
정조 8년
洪仁浩。以禁衛營言啓曰。傳曰。大禮順成。各軍門今番拘留人處分次待令人。竝分揀事。命下矣。儺禮都監放砲。保囚人林光綠。分揀之意。敢啓。傳曰。知道。
정조 8년
洪仁浩。以御營廳言啓曰。今十二月初六日。仁政殿親臨勅使接見宴禮時。依兵曹節目。東營入直騎士二十五人內。除營直二人。該番將率領仍直。其餘二十三人。着戎服嚴飭把門。而待標信擧行。事畢後。還入直之意敢啓。傳曰。知道。
정조 8년
趙興鎭。以迎接都監郞廳。以左議政意啓曰。臣承命來詣館所。進呈御貼。請行茶禮。則勅使以爲。昨日親臨。設行茶禮。移時陪話。已極感幸。而連遣近侍。饋以珍饌。今日又遣大臣。請行茶禮。眷念之意。去益隆摯。尤不勝感激。而身憊難於行禮。茶禮依近例入送。則當從容受之云。故依其言。床排入送。臣則退歸之意。敢啓。傳曰。知道。
정조 8년
趙興鎭。以迎接都監言啓曰。大臣茶禮。請行於今日之由。已爲稟定。而大臣方在待命中。何以爲之。敢稟。傳曰。知道。安心進去之意。遣郞廳。傳諭。
정조 8년
趙興鎭。以迎接都監言啓曰。卽者首譯來言。上勅以爲。御貼有御諱。仍爲奉去。有所不安。上副勅所祗受。各十三度內各一度。昨日閣臣。旣以國王之意。來傳請由。此則謹爲奉去。其餘各十二度還納。而所盛樻子。則大國非無花梨沈檀等器皿。而今此製樣㓒色。極爲精好。其中各六件持去欲誇眎。仍爲留置。以六件樻子。每樻奉安御貼二度以呈云。上副勅各具名貼。又具聯名副啓呈納云。故御貼奉安彩輿。使都廳郞廳陪進。上副勅名貼副啓。別定差備譯官。以入之意。敢啓。傳曰。知道。
정조 8년
趙興鎭。以迎接都監言啓曰。卽者差備譯官來言。別賜饌持來架子軍六名處。上副勅各出三升三疋。帽子六立。分給云矣。敢啓。傳曰。知道。
정조 8년
趙興鎭。以迎接都監言啓曰。大臣承命。來詣館所。進呈御貼。請行茶禮。則勅使以爲。昨日親臨。設行茶禮。移時陪話。已極感幸。而連遣近侍。饋以珍饌。今日又遣大臣。請行茶禮。眷念之意。去益隆摯。尤不勝感激。而身憊難於行禮。茶禮依近例入送。則當從容受之云。故依其言。床排入送。大臣仍爲退歸之意。敢啓。傳曰。知道。
정조 8년
趙興鎭。以迎接都監言啓曰。上勅前。回禮物種。具單子。奉命閣臣。依下敎傳致之意。敢啓。傳曰。知道。
정조 8년
趙興鎭。以迎接都監言啓曰。卽者首譯來言。副勅別具七言律詩二首呈納云。故別定差備譯官。以入之意。敢啓。傳曰。知道。
정조 8년
趙興鎭。以迎接都監言啓曰。差備譯官來言。上副勅以爲。明詣闕時。自持來軍物。勿爲排立云矣。敢啓。傳曰。知道。
정조 8년
趙興鎭。以迎接都監言啓曰。首譯來言。勅使不往三田渡。碑文亦勿謄書以來云矣。敢啓。傳曰。知道。
정조 8년
趙興鎭。以迎接都監言啓曰。卽者差備譯官來言。上勅往副勅房。還歸其房。副勅率家丁二名。登明雪樓云矣。敢啓。傳曰。知道。
정조 8년
趙興鎭。以迎接都監言啓曰。副勅律詩揭板時。誰某書之與否。使首譯探問。則副勅初以不必揭板辭遜矣。末乃以爲。從當乘隙躬書出送云。待其書送。始爲入刻之意。敢啓。傳曰。知道。
정조 8년
趙興鎭。以迎接都監言啓曰。副勅前。回禮物種。依單子傳致矣。首譯來言。副勅祗受後以爲。王世子前所呈物種。不過表此衷曲。數極些略。而國王回賜。若是夥然。感謝之外。慙愧無地云矣。敢啓。傳曰。知道。
정조 8년
趙興鎭。以迎接都監言啓曰。卽者差備譯官來言。副勅往上勅房云矣。敢啓。傳曰。知道。
정조 8년
御營廳。勅使詣闕時。屛門把守。觀光雜人。一切嚴禁事判付啓。卿明日早朝。進去館所。嚴飭雜人。仍又檢飭各處屛門把防等後。入來侍衛爲旀。以日前觀之。布帳稍底。地形稍高。如把子橋廣通橋等處。橋上足以俯瞰兺除良。觀光人塡咽帳外。所見極爲該然。明日段各別嚴飭。俾無摘奸時現發之弊爲旀。禁營所管處。一體嚴飭爲良如敎。
정조 8년
勅使詣闕時。屛門把守。觀光雜人。一切嚴禁事判付啓。依御營單子判付。各別嚴飭把防爲良如敎。
정조 8년
甲辰十二月初五日辰時。上御重熙堂。左承旨入侍時。行左承旨李在學。假注書朴蓍壽。記事官金鳳顯李崑秀。以次進伏訖。上曰。左副承旨入侍。賤臣承命出。與李祖承偕入進伏。上曰。左副承旨入侍。出榻敎命書傳敎曰。明日勅使入來時。紅馬木作門。以出番訓局軍二哨。把摠哨官率領。爲之行路禁雜人。俄有下敎於訓局者。三營依此知悉。擧行形止。卽爲草記。命書傳敎曰。明日接見勅使時。初嚴以卯正三刻。二嚴辰初一刻。三嚴辰正初刻爲之。以此卽爲分付都監。上曰。進御人蔘養胃湯。自今日停止。出榻敎
정조 8년
甲辰十二月初五日巳時。上御重熙堂。左副承旨入侍時。左副承旨李祖承。假注書朴蓍壽。記事官李崑秀尹行任。稟事閣臣鄭東浚。以次進伏訖。上曰。明日出宮門路。以貳極門爲之。出榻敎又命書榻敎曰。在外及未肅拜臺諫許遞。上曰。原任提學李判府事。以內閣仕進之意。使之傳諭大提學吳載純。副司直洪良浩。使之待令於廚院。副勅詩文。如已來到。卽爲持入。賤臣承命出傳。仍持副勅詩文還入。上親開封緘。其詩曰。箕疇衍化夙敦仁。秉恪尤聞布政新。入境山川覘獻秀。行程信宿坐如春。篤循禮義風存古。廣敎詩書學尙醇。此日自天申錫重。綿綿奕葉慶長臻。又曰。帀月星軺載路皇。開筵每令醉瓊觴。邦華起鳳騰文蔚。國瑞徵麟衍緖長。重列珍羞隆勅使。精摹寶篆表宸章。歸途回首瞻松岳。何幸東都得禮王。上覽訖曰。上勅雖無贈詩。副勅旣有詩。則不可無答。上勅一體次韻給之。甚好。且肅廟。有倭人贈章權愈代撰之例。此足爲旁照之資。仍命李福源。代撰副勅和章。洪良浩代撰上勅贈章。其副勅和章曰。率普咸歸帝德仁。吾東今歲寵逾新。恩光耀冊深如海。和氣隨車暖欲春。人自日邊銜鳳詔。化行天下仰鴻醇。拜瞻北斗遙呈賀。萬世繩繩慶祿臻。登瀛學士侍瑤皇。下土榮臨醉薄觴。視草南宮華聞久。乘槎東海德音長。可堪惜別餘三宿。爲謝多情惠二章。沖子亦蒙嘉貺及。知公官是敎諸王。其上勅贈章曰。藩服偏蒙字小仁。煌煌寶冊寵榮新。華封久戴中天日。薄海均涵壽域春。珍齎擎來同挾纊。溫綸頒處若含醇。環東更獻無疆祝。百院初傳吉慶臻。五紀昇平仰聖皇。北辰遙獻萬年觴。使星不道三韓遠。賓日初隨一綿長。薄禮多慙留玉節。菲忱粗效篆雲章。恩光海外傳無極。爭頌鴻獻冠百王。命前翊衛曺允亨。以紅紙書兩本。上勅則以筆墨硯畫帖贈之。副勅則筆墨硯與上勅同。以詩箋紙贈之。使東浚齎傳。上命退。諸臣以次退出。
정조 8년
甲辰十二月初五日初更。上御重熙堂。禮房承旨入侍時。右承旨趙興鎭。稟事閣臣鄭東浚。假注書朴蓍壽。記事官李崑秀尹行任。以次進伏訖。上命李福源吳載純洪良浩。若已次韻。入之。賤臣承命出持入。上命東浚往館所。傳御詩及回禮物後復命。二更末。東浚回來復命。上曰。見勅使乎。東浚對曰。先傳御詩後入房中。見其動靜。勅使覽畢。取回禮物。一一開視。欣然乃言曰。此是中國所無之物。回還後。當獻于吾皇上云矣。命書傳敎曰。今聞勅使。以路憊之尙未調息。明日宴禮時禮數。欲爲從簡云。自第一爵至第五爵。而皆進味數。六爵七爵除之。過五爵後。行完杯禮事。分付。若此則進大小膳節次。自可除之。只於大卓前預設事。一體分付。樂舞則一爵通用二爵樂舞。五爵竝用六爵七爵樂舞。亦令都監。申明知委各該衙門。命退。承史以次退出。
정조 8년
行都承旨宋載經徑出。行左承旨李在學坐。右承旨趙興鎭坐直。左副承旨李祖承坐。右副承旨洪仁浩坐。同副承旨李兢淵坐直。注書二員未差。假注書洪義浩仕朴蓍壽仕直。事變注書金孝建別入直。
정조 8년
上詣仁政殿。入幕次後。奎章閣政院玉堂藥房口傳問安。答曰。知道。還內後。奎章閣政院玉堂藥房口傳問安。答曰。知道。
정조 8년
傳于李在學曰。左副承旨與掌樂提調入侍。
정조 8년
傳于趙興鎭曰。勅使及頭目輩。求請數爻。許給形止。防給形止。此後一一草記事。分付迎接都監。勿出朝報。
정조 8년
李在學啓曰。臣承命往館所。問安于上副勅則以爲。夜來安過。連遣近侍存問。實不勝感謝云矣。敢啓。傳曰。知道。
정조 8년
趙興鎭啓曰。卽者刑曹郞廳來言。再昨日動駕時。衛外擊錚人。所當依例捧供。而連値齋日。不得捧供。待無故日擧行云矣。敢啓。傳曰。今日內。除刑推捧供。
정조 8년
吏曹口傳政事。以趙時俊爲司饔提調。
정조 8년
趙興鎭。以迎接都監言啓曰。皇筆貼冊持去時。盛于龍亭與否。問于勅使。卽爲草記事。命下矣。招致首譯。問于勅使。則以爲今此皇筆。已爲奉安于齎來皇賜加賞樻子。持去計料。不必入盛龍亭云。作貼有御諱。事體自別。尤當以龍亭擧行。而勅使之言旣如此。何以爲之。敢稟。傳曰。然則依其言爲之。
정조 8년
趙興鎭。以迎接都監言啓曰。勅使詣關時。軍令以隨時單三吹爲之云矣。敢啓。傳曰。知道。
정조 8년
趙興鎭。以迎接都監言啓曰。卽接遠接使移文。則勅書一度。誥命一度。謄書上送矣。正書以入之意。敢啓。傳曰。知道。
정조 8년
趙興鎭。以迎接都監言啓曰。卽者差備譯官來言。上副勅。各出三升帽子。宴床持來司饔院諸員二人。三升各二疋。帽子各二立。熟手四名。三升各一疋。帽子各一立。分給云矣。敢啓。傳曰。知道。
정조 8년
趙興鎭。以迎接都監言啓曰。通官等賜茶床。依下敎。分入各房之意。敢啓。傳曰。知道。
정조 8년
趙興鎭。以迎接都監言啓曰。明日乃是空日。別茶啖。依例排入之意。敢啓。傳曰。知道。
정조 8년
趙興鎭。以迎接都監言啓曰。勅使自館所。今方離發。而通官四人。家丁六名率去云矣。敢啓。傳曰。知道。
정조 8년
趙興鎭。以迎接都監言啓曰。勅使來入館所矣。敢啓。傳曰。知道。
정조 8년
以副校理安策牌不進罷職傳旨。傳于趙興鎭曰。只推。
정조 8년
趙興鎭。以弘文館言啓曰。本館上番。姑陞入直。事甚未安。副校理安策。旣有只推之命。卽爲牌招入直。何如。傳曰。允。
정조 8년
趙興鎭。以訓鍊都監言啓曰。明日勅使入闕時。依傳敎。本局出番軍二哨除出。把摠金魯直。哨官金就大安必濟率領。紅馬木外排立作門。出番標下軍一百五十名。又爲除出。別定將校十五人。自作門至把子石橋。率領排立左右。行路雜人。各別嚴禁之意。敢啓。傳曰。知道。
정조 8년
趙興鎭。以禁衛營言啓曰。依傳敎。明日勅使入闕時。本營校鍊官五員。別武士十人。率領京標下軍三十名。出番鄕軍七十名。自把子橋至鐘閣隅。分左右排立。行路雜人。各別嚴禁。而勅使還詣館所後。撤罷之意。敢啓。傳曰。知道。
정조 8년
趙興鎭。以御營廳言啓曰。依傳敎。明日勅使入闕時。本廳京標下軍一百名除出。別定將校十五人。自館所至鐘閣。分左右排立。行路雜人。各別嚴禁。而勅使還詣館所後。撤罷之意。敢啓。傳曰。知道。
정조 8년
趙興鎭。以摠戎廳言啓曰。今十二月初六日。勅使詣闕及還館時。依迎接都監甘結。本廳大五方旗五面。中五方神旗五面。黃門旗一雙。淸道旗一雙。金鼓旗一雙。合十六面。另擇奉持旗手。排立前導之意。敢啓。傳曰。知道。
정조 8년
甲辰十二月初六日辰時。上御仁政殿。宴享入侍時。行都承旨宋載經。行左承旨李在學。右承旨趙興鎭。左副承旨李祖承。右副承旨洪仁浩。同副承旨李兢淵。假注書洪義浩朴蓍壽。事變假注書金孝建。記注官曺允大。記事官李崑秀。以次進伏訖。上具翼善冠衮龍袍。乘輿出貳極門。由建陽門肅章門。入仁政門至幄次。通禮跪請降輿。上入幄次。奎章閣政院玉堂藥房口傳問安。答曰。知道。少頃。勅使將至。上出次。承旨前導。降自西階。在西東向立。引禮引勅使。至東階下。上與勅使。揖讓陞階。引禮引勅使由東正門。入就殿內拜席頭西向立。承旨導殿下。由西正門。入就殿內拜席頭東向立。上命時原任大臣入參。存謙等。趨進侍立。上命御前通事傳語。請行再拜禮。勅使曰。不敢當矣。上曰。禮不可廢。今日則當行拜禮矣。勅使曰。不敢當。請如前相揖。上曰。然則當自此先揖也。勅使曰。請交揖。上曰。雖交揖。而當各揖於兩勅矣。勅使曰。謹當如命。上命領議政徐命善。左議政洪樂性傳語曰。昨因盛什。始知皇上有五代元孫誕育之慶。以無禮部之知委。故雖不敢行賀禮。而自不勝慶忭之至。玆遣大臣。爲致此意。大人還朝後。或可以此意。導達於皇上耶。勅使曰。皇上果見五代元孫。此固天下同慶之事。而國內旣無陳賀之擧。禮部之不爲知委。似以此也。今承國王慶忭之敎。實爲感謝。俺等當歸達此意。昨日和什。亦當奉納於皇上矣。上又命傳語曰。昨承瓊章。厚誼難孤。雖不得不草草和送。而字劃不精。若以此上達。則不安。甚矣。當改爲繕寫以送也。勅使曰。凡奏御文字。例以貼紙謄書以進。此亦不必以原本上達。何用改寫。勿慮爲望。上命御前通事。請就椅。勅使曰。聞命矣。上陞座。勅使就椅訖。上曰。夜來凡節。雖因承史問候。而屢日館宇。且値寒節。必多齟齬之歎。僉大人休息之餘。氣力。何如。勅使曰。溫堗宿食。身子安健。而反貽盛念。深切不安矣。上曰。日前館所。適値致齋之日。不得如禮設宴。今又有坐屈之嫌。深用歉歎。二大人則望外惠詩。禮當和送。而草草構成。心甚愧恧矣。上勅曰。旣蒙館所之枉臨。俺等豈敢廢回謝之禮也。副勅曰。拙作仰塵。至蒙御製之和送。感激無已。上曰。昨已承二大人惠什。禮不宜獨和於二大人。故亦依韻。和呈於一大人矣。其果入覽否。至於二大人詞翰高妙。實爲歆艶。非但詩章。兼付片札。尤係罕有之事。不勝感謝矣。上勅曰。俯送詩什。拜受知感。事宜先致謝語。而未及周旋。今承所敎。還頌不敏。至於世子宮奉獻。則物甚不腆。而回禮優厚。感愧無地矣。副勅曰。中國之人。送詩必兼少札禮也。而昨蒙俯覆。至以大邦文雅。奬翊過當。殊切惶愧。俺等亦因此而得見東方文物之盛。不勝欽歎之至。上曰。僉大人。體皇上眷恤之意。旣多除弊之事。二大人則又以皇子師傅出來。而贈遣至及於世子。是極感謝。菲薄回禮。何足稱也。上勅曰。今番上勅則以卿差遣。副勅則以師傅出來者。別是皇上之特恩至意。俺等此來。接待凡節。如是殷盛。可謂出尋常萬萬矣。俺等歸奏。可以有辭。是用感荷萬萬也。行宴禮。進爵樂作。如前儀。上請卒爵。勅使曰。當隨量盡飮矣。上曰。通官以下。饋茶。何如。勅使曰。俺等前無使役。置之爲望。上曰。然則送饋館所。何如。勅使曰。若送館所則甚好矣。上曰。予則酒戶不寬。未能如禮酬酢。酒味雖薄。僉大人則卒爵幸甚。勅使曰。盛敎至此。敢不盡量。仍擧盃以示之。上曰。日寒如此。殿宇疎冷。撤床。何如。勅使曰。俺等無似。而以其奉皇命也。故厚待至此。不任惶感。第寒日冷殿。久勞玉體。俺等亦不勝盃杓矣。速命撤床則幸也。上曰。屢度請留。古例然也。而日前館所。旣請二日之留。今知行期之決難更退。而後以文具强請。有非誠實底道。故不欲更煩。望僉大人之垂諒也。勅使曰。日昨臨枉。旣承親挽。昨又有宰臣之請留。旣退數日之限。此已多矣。今不必更提也。只願速退矣。命撤床。行相揖禮。上曰。數日後。當奉別於郊館。而別懷預覺悵然也。勅使曰。何必枉別於郊次也。引禮引勅使。降自東階。承旨導殿下。降自西階。行讓路禮。勅使曰。何勞臨門。請還次。上曰。禮不可廢。當至門外別矣。至仁政門外。通禮跪啓請乘輿。勅使乘轎出敦化門。命假注書洪義浩問安。仍還內。諸臣以次退出。
정조 8년
甲辰十二月初六日巳時。上御重熙堂。右承旨與掌樂提調入侍時。掌樂提調徐有防。右承旨趙興鎭。假注書朴蓍壽。記事官李崑秀尹行任。以次進伏訖。上命奎章閣二直提學與原任直閣入侍。賤臣承命出。與朴祐源金宇鎭鄭東浚偕入進伏。上曰。史官與宣傳官。持饌盤。往傳于時原任大臣。洪義浩承命出。上曰。他承旨入侍。賤臣承命出。與李在學李祖承洪仁浩偕入進伏。命退。諸臣以次退出。
정조 8년
甲辰十二月初六日巳時。上御重熙堂。左副承旨入侍時。左副承旨李祖承。假注書朴蓍壽。記注官金健修。記事官李崑秀。以次進伏訖。上命藥房都提調與問安承旨入侍。賤臣承命出。與徐命善徐有防。偕入進伏。上曰。館伴入侍。出榻敎命退。諸臣以次退出。
정조 8년
甲辰十二月初六日午時。上御重熙堂。左副承旨入侍時。左副承旨李祖承。稟事閣臣徐有防。假注書朴蓍壽。記事官李崑秀尹行任。以次進伏訖。上曰。館伴入侍。賤臣承命出。與徐有隣偕入進伏。上命書傳敎曰。皇筆貼冊持去時。盛于龍亭與否。令都監問于勅使。以爲草記。有隣曰。卽見平安監司鄭民始所報。則本道前例。勅使上來時。以其有勅書。排立大旗幟。而下去時則無前例。何以爲之云矣。今番封勅。有異常例。勅書傳致後。勅使出入。旣皆用旗幟。則下去時。亦不可異同。依上來例。排立大旗幟事。分付三道及松道。何如。上曰。依爲之。出擧條仍命退。諸臣以次退出。
정조 8년
甲辰十二月初六日申時。上御重熙堂。禮房承旨入侍時。右承旨趙興鎭。假注書朴蓍壽。記事官車亨衢金鳳顯。以次進伏訖。上命讀公事。仍命退。承史以次退出。
정조 8년
行都承旨宋載經病。行左承旨李在學坐直。右承旨趙興鎭坐。左副承旨李祖承坐。右副承旨洪仁浩坐。同副承旨李兢淵坐直。注書二員未差。假注書洪義浩仕朴蓍壽仕直。事變假注書金孝建別入直。
정조 8년
藥房都提調臣徐命善。提調臣徐有隣。行左承旨臣李在學啓曰。節屆隆冬。寒事轉劇。伏未審夜間。聖體。若何。臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。中宮殿氣候。何如。世子宮氣候。何如。臣等不任區區伏慮。敢來問安。竝此仰稟。答曰。知道。入侍。宜矣。
정조 8년
趙興鎭啓曰。明日大駕詣慕華館後。王大妃殿惠慶宮問安。何承旨進去乎。敢稟。傳曰。左副承旨進去。
정조 8년
傳于趙興鎭曰。左副承旨入侍。
정조 8년
吏曹口傳政事。禁府都事申史源。監察趙思殷相換。
정조 8년
趙興鎭。以迎接都監言啓曰。卽者差備譯官來言。勅使回還時。一路宴享及軍威軍歌舞童禮樂遊觀牛駝駱牛。一竝減除。茶啖及軍樂。依上來時例擧行云。以此知委於伴送使及開城府留守兩道道臣黃海兵使處。而在前如此之時。有遣中使申謝。別遣三處問安使之例。令政院考例擧行。何如。傳曰。允。
정조 8년
趙興鎭。因迎接都監草記啓曰。勅使回還時。一路宴享及軍威軍歌舞童禮樂遊觀牛駝駱牛。一竝減除。茶啖及軍樂。依上來時例擧行。在如此之時。有遣中使申謝。別遣三處問安使之例。令政院考例擧行事。允下矣。平壤問安假承旨。依例自本院差出。開城府義州兩處別問安使。令吏曹差出。趁勅行未發之前。先爲下送。何如。傳曰。允。
정조 8년
趙興鎭。以迎接都監言啓曰。勅使回程牌文。以初八日起行書出。先爲發送之意。敢啓。傳曰。知道。
정조 8년
趙興鎭。以迎接都監言啓曰。勅使回還路程記書出後。例有都監承旨大臣中使次第請留之擧。而今番則館所親臨時。先傳聖敎。次遣大臣。屢次請留。以初八日完定。故前例請留節次。不爲擧行之意。敢啓。傳曰。知道。
정조 8년
李在學。以迎接都監言啓曰。勅行路程記及軍令書出與否。卽令都監草記事。命下矣。勅使軍令。玆以草記入啓。而路程今方磨鍊。待其出來。卽爲書入之意。敢啓。傳曰。知道。
정조 8년
李在學。以迎接都監言啓曰。卽者差備譯官來言。勅使明日離發時。轎子與騎馬竝待令云矣。敢啓。傳曰。知道。
정조 8년
李在學。以迎接都監言啓曰。勅使明日回程。軍令三吹。以辰初二刻書出矣。敢啓。傳曰。知道。
정조 8년
李兢淵。以迎接都監言啓曰。勅使回還路程記書出。而今初八日。自京離發。高陽止宿。二十日當到義州云。以此分付伴送使及開城留守兩道道臣黃海兵使處。而路程記書入之意。敢啓。傳曰。知道。
정조 8년
李兢淵。以迎接都監言啓曰。卽者差備譯官來言。禮單馬皆折銀以去云矣。敢啓。傳曰。知道。
정조 8년
李兢淵。以迎接都監言啓曰。卽者差備譯官來言。勅使以爲。弘濟院旣是過站。大臣承旨。勿爲出來云矣。敢啓。傳曰。知道。
정조 8년
李兢淵。以義禁府言啓曰。明日擧動時。大駕各差備都事。當爲備員。出使都事申史源。令該曹口傳相換。以爲分排之地。何如。傳曰。允。
정조 8년
李兢淵。以御營廳言啓曰。今此送勅擧動時。依迎勅時例。外營各處入直軍兵等。依例除標信出用。集春營入直軍五十名內。除營直二十五名。東營入直軍五十七名內。除營直二十九名。各該將官率領仍直。其餘五十三名。待標信除出。與出番京鄕軍合力。郊館環衛。而還宮時。大將率領隨駕。解嚴後。還入直之意。敢啓。傳曰。知道。
정조 8년
洪仁浩。以守禦廳言啓曰。今十二月初八日。勅使回還時。郊館環衛軍。依迎勅時例排立事。自兵曹節目。啓下矣。本廳將校十四人。軍四百八十四名。依前定送于御營廳之意。敢啓。傳曰。知道。
정조 8년
洪仁浩。以摠戎廳言啓曰。今十二月初八日。勅使回還時。郊館環衛軍。依迎勅時例排立事。自兵曹節目。啓下矣。本廳將校十八人。軍三百五十名。依前定送于御營廳之意。敢啓。傳曰。知道。
정조 8년
甲辰十二月初七日未時。上御重熙堂。同副承旨入侍時。同副承旨李兢淵。假注書洪義浩。記注官金健修。記事官尹行任。以次進伏訖。上命書傳敎曰。義州平壤開城府別問安承旨。今番則勿爲別差。以道內守令中曾經承旨人。自吏曹啓下。御帖則伴送使齎去。以爲從便傳給之地。又命書傳敎曰。明日送勅時刻。尙未磨鍊。勅行路程記及軍令書出與否。卽令都監草記。上曰。明日出宮門路。以貳極門爲之。出榻敎命退。承史以次退出。
정조 8년
甲辰十二月初七日申時。上御重熙堂。禮房承旨入侍時。右承旨趙興鎭。假注書朴蓍壽。記事官李崑秀尹行任。以次進伏訖。上命時原任大臣。聯名疏本頒布。命書傳敎曰。風寒如此。明日送勅時遮帳。萬一有不齊之患。排設房司鑰典設司官員。卽其地嚴棍。自政院預爲嚴飭。上曰。勅使回還路程記入之。賤臣承命持入。上曰。進御人蔘養胃湯。依前方一貼式。自今日煎入。出榻敎命退。承史以次退出。
정조 8년
行都承旨金尙集坐。行左承旨李在學坐。右承旨趙興鎭坐。左副承旨李祖承坐直。右副承旨洪仁浩坐直。同副承旨李兢淵坐。注書二員未差。假注書洪義浩仕朴蓍壽仕直。事變注書金孝建仕。
정조 8년
大駕詣慕華館。入幕次後。奎章閣政院玉堂藥房口傳問安。答曰。知道。
정조 8년
傳于趙興鎭曰。大提學待明朝牌招。通方外。
정조 8년
趙興鎭啓曰。抄啓文臣親試。明日爲之事。命下矣。處所以何處爲之乎。敢稟。傳曰。以便殿爲之。
정조 8년
傳于洪仁浩曰。抄啓文臣親試爲之。試官以九月朔試官仍。
정조 8년
趙興鎭啓曰。領府事金尙喆。領敦寧鄭存謙。領議政徐命善。左議政洪樂性。判府事李福源。判府事金熤。有稟達事。率卿宰來詣請對矣。傳曰。入侍。
정조 8년
行都承旨金尙集啓曰。諸承旨。有稟達事。來詣閤外請對矣。傳曰。入侍。
정조 8년
趙興鎭啓曰。諸玉堂。有稟達事。來詣閤外請對矣。傳曰。入侍。
정조 8년
李兢淵啓曰。兩司諸臺。有稟達事。來詣閤外請對矣。傳曰。入侍。
정조 8년
洪仁浩啓曰。卽者校理李錫夏。修撰李延伋。副修撰尹序東。無端徑出。依定式禁推傳旨捧入。副校理安策。陳疏留院。副校理李顯靖。副修撰趙弘鎭俱在外。玉堂上下番俱空。事甚未安。未差之代。政官牌招。開政差出。待下批牌招。以爲推移入直之地。何如。傳曰。允。
정조 8년
趙興鎭。以延接都監言啓曰。卽者差備譯官來言。上副勅以爲。御貼之仍爲留置。終涉不安。十度謹爲還納云。上副勅各呈名貼云。御貼奉安于彩輿。使都廳郞廳陪進闕中。上副勅名貼。別定差備譯官。以入之意。敢啓。傳曰。知道。
정조 8년
趙興鎭啓曰。勅使離發館所矣。敢啓。傳曰。知道。
정조 8년
甲辰十二月初八日卯時。上詣慕華館。送勅擧動入侍時。行都承旨金尙集。行左承旨李在學。右承旨趙興鎭。左副承旨李祖承。右副承旨洪仁浩。同副承旨李兢淵。假注書洪義浩朴蓍壽。事變假注書金孝建。記注官曺允大。記事官李崑秀。以次侍立。上具翼善冠衮龍袍。乘輿出貳極門。由肅章門。進善門外。降輿乘轎。駕至敦化門。命仁浩。先詣館所問安。上曰。都承旨許遞。前望單子入之。賤臣承命持入。上曰。都承旨金尙集牌招。至宴享臺。降轎乘輿。至降輿所。降輿入幄次。司饔都提調徐命善進前曰。今日則宴禮爵數。何以爲之耶。上曰。以五爵爲之。上曰。館伴與戶曹判書入侍。徐有隣鄭一祥進前。上曰。勅使已發乎。對曰。聞已發矣。而家丁以其卜馱之落後。姑未盡發矣。上命宣傳官朴基豐。馳入南別宮。落後家丁及卜馱。一一出送後復命。基豐承命出去。上曰。禁喧郞廳。問名以入。軍士房承旨。同爲出去。禁雜人。可也。上入小次。王世子遣宮官問安。諸臣口傳問安。答曰。知道。
정조 8년
少頃。勅使至。上出小次至階上。上曰。勅使拜席。不爲待令。長興庫當該郞廳記過。上行讓路禮。偕入幄次就位。請行拜禮。勅使曰。俺等禮當拜辭。不然則只行揖禮。好矣。上曰。今日則必行拜禮。勅使曰。當如敎。仍行再拜禮。請就椅。上陞座。勅使就椅。上曰。日寒館宇。必多齟齬。雖有宰臣中使之連日問候。而猶未詳焉。未知何以經過否。勅使曰。館所不至疎冷。故身子安健。昨以雪寒爲慮。今幸日氣之晴明矣。上曰。予雖連飭於館伴諸臣。而接待凡節。必不成樣。今朝送別。愧悵交至。勅使曰。俺等此來。得蒙顔色之假借。無異曾拜。有司之臣。亦善奉行。館宇宴享。俱極穩便。實荷盛念。深切不安矣。上命領府事金尙喆。領議政徐命善傳語。仍傳面贐物種曰。此雖不腆。聊表情悃。望須領受也。勅使曰。受之不安。却則不恭。謹當奉受。多荷國王之恩德。請以揖禮謝之。上曰。何必行揖禮也。勅使曰。然則請擧手以謝。兩勅仍擧手。上命召通官等進前。下敎曰。今當送去。可悵也。通官對曰。小人亦不勝悵然矣。仍命給面贐單子。退去。上曰。僉大人名帖。禮當還送。而要作別後替面之資。姑此留置矣。仍請行宴禮。一如前儀勅使曰。承此名帖替留之敎。不勝感激。而面贐之物。至及於通官輩。此是爲看俺等顔面故也。尤極感謝矣。上曰。今番則無以表情。行此無前規面贐之擧。僉大人亦諒此意。歸勿煩說望也。勅使曰。贐物至及於家丁。事當召入渠輩。使之謝恩。而亦有所不敢當。詣前站。俾渠輩望闕謝恩矣。且無例之恩眷。至於此極。俺等亦安敢煩諸耳目也。上曰。兩此宴禮。俱未從容。今方遠別。心甚悵然。宴享薄饌。雖無下著之物。領情加餐則幸也。勅使曰。臨玆郊館。設此盛宴。俺等敢不醉飽以歸。上曰。今日乃餞席也。盡飮至醉爲望。勅使曰。俺等亦極缺然。故盡酌而飮。不醉無歸矣。上曰。通官以下。賜酒。何如。勅使曰。前無使喚停免好矣。上曰。然則通官等。當於罷宴後賜酒。唯願僉大人之盡酌。勅使又擧杯以示。上曰。此末酌。別懷不禁黯然矣。勅使曰。今當告辭。當盡酌完杯。而軍威等節。亦貽民弊。停免爲望。上曰。軍威之除減。已極感謝。今何可更爲停免也。上曰。有奉議事。暫入小次。何如。勅使曰。當如敎矣。上入小次。又命領府事金尙喆。領議政徐命善。往傳密贈單子。而百兩銀子則是爲前例。百兩銀子則以東宮密贈之意言及。且以皇旨至嚴。勿煩聽聞之意。申托。可也。尙喆等回奏曰。勅使以爲。國王恩德。感激萬萬云。而副勅則頗有不足之色矣。上命通官等進前。傳給密贈單子。通官等曰。多荷恩德。感謝無地。而其中朴寶樹。叩頭感泣而出。上出次。勅使亦出。仍請相揖禮。上曰。臨別悵然。請先揖。勅使曰。今日辭退。客當先揖。仍行交揖訖。上曰。國力凋殘。凡於接供之節。太不稱情。今當送別。愧悵交至。勅使曰。接待款洽。無過於此。承此所敎。極用不安。悵觖之情。何間彼此也。上至西階上東向立。勅使在東階上西向立。上命書謝恩兼冬至使處有旨。傳給于通官朴寶樹。使之轉傳。兩勅開示訖。上勅曰。入柵後。若有可聞之事。當錄送於節使便矣。勅使仍降階。上曰。當此寒節。勞憊必多。望僉大人之乘轎以去也。勅使曰。當遵命矣。仍乘離發。上還入小次。命都提調入侍。賤臣承命出。與徐命善偕入。上曰。無事送勅。誠多幸矣。命善曰。無弊治送。誠爲萬幸矣。上曰。侍衛整齊。仍乘輿。駐輿於臺上。兵曹判書李在簡曰。以禁軍陣。爲還宮時先廂。何如。上曰。待分付擧行。命宣傳官。立白招遙旗及五方大旗。點鼓點五方大旗。御營廳陣館南壇上。立白招遙旗。吹擺隊伍喇叭。以藍神旗左一點。禁衛營成直陣於川邊。兵曹判書率各番禁旅。作鶴翼陣於館北。訓鍊中軍。率標下軍。作圓陣於迎恩之南。鑾後別隊。作蜂屯陣於石橋之上。禁衛大將承暗令。衝突訓局御營等陣。賜廐馬。命御前前排。衝入禁營陣多擒獲。命軍門施賞。仍命記過人竝蕩滌。駕至敦化門。命宣傳官。除標信解嚴。由貳極門還內。藥房奎章閣政院玉堂問安。答曰。知道。諸臣以次退出。
정조 8년
行都承旨金尙集坐。行左承旨朴祐源坐直。右承旨洪仁浩坐直。左副承旨徐有成未肅拜。右副承旨金履正坐直。同副承旨未差。注書二員未差。假注書洪義浩仕朴蓍壽仕直。事變假注書金孝建仕。
정조 8년
大殿王大妃殿惠慶宮中宮殿世子宮。政院口傳問安。答曰。知道。
정조 8년
藥房提調臣徐有隣。副提調臣金尙集啓曰。送勅郊次。向晩還宮。伏未審夜間。聖體。若何。冒寒勞動之餘。不瑕有損節。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此仰稟。答曰。知道。
정조 8년
洪仁浩。以禮曹言啓曰。來正月初一日。社稷祈穀祭親行時。省牲省器之節。依例以親臨磨鍊擧行乎。敢稟。傳曰。謹當躬行矣。
정조 8년
傳于洪仁浩曰。工房承旨與提調入侍。
정조 8년
以吏曹參議黃昇源牌不進罷職傳旨。傳于洪仁浩曰。只推。
정조 8년
洪仁浩啓曰。吏曹參議黃昇源。旣有只推之命。一體牌招開政。何如。傳曰。允。
정조 8년
洪仁浩啓曰。吏曹參判李敬養再牌不進推考傳旨。今方捧入。而開政命下之後。如是違牌。事甚未安。參議黃昇源。旣有只推之命。更卽牌招。參判所當更請牌招。而係是一日三牌。何以爲之。敢稟。傳曰。允。
정조 8년
洪仁浩啓曰。大提學吳載純牌不進推考傳旨。今方捧入。而柑製命下之後。如是違牌。不卽膺命。事甚未安。更卽牌招。何如。傳曰。允。
정조 8년
承旨前望單子入之。朴祐源徐有成金履正落點。
정조 8년
傳于洪仁浩曰。入格儒生。明日待令。
정조 8년
洪仁浩啓曰。大提學吳載純。旣已承牌。弘文提學徐有隣。一體牌招。同參考試。何如。傳曰。允。
정조 8년
傳于洪仁浩曰。都承旨持此御題。與大提學偕往泮宮。試取以來。
정조 8년
洪仁浩啓曰。弘文提學徐有隣牌不進推考傳旨。今方捧入。而同參考試。旣有定式。如是違牌。事甚未安。更卽牌招。何如。傳曰。允。
정조 8년
傳于洪仁浩曰。柑製居首進士洪樂貞。直付殿試。之次生員呂駿永。幼學沈鎜。竝直赴會試。之次進士宋鈺。生員崔炤洪大應。各給二分。次上進士洪樂安尹昹。幼學李東輔洪寅泳李寬植。進士閔種吉。紙筆墨施賞。考例捧傳旨。
정조 8년
備忘記。日昨轎前入侍。俄者諸臣登筵。業已洞諭。何必更煩。而李魯春卽不過奊詬沒知覺人也。其所慫慂。必有其人。非不欲卽地盤覈。攄破奸竇。一以明義錄。一以嚴隄防矣。更思之。渠雖受人指使。爲鬼爲蜮。然外面觀之。亦一乞活之說。取服之後。當擬何律。且此輩。雖極無狀。自就殄滅。而無多搢紳。又起風浪。餘波所及。將不知幾人墊溺。是豈予化龍蛇之苦心哉。況非一魯春所辦。則於渠何足深誅。先從已發之跡。姑施惟輕之典。使慫慂者知所畏。跳踉者知所職。已自轎前入侍。有下敎於大臣者。掌處之擧。蓋待一番洞諭後處分。魯春姑先絶島定配。至於沈頤之晩後一箚。足見其欲何反拙。左右窺覘之狀。多少較計之態。令人誠有不忍正視者然。雖出勉强。旣云塞責。與魯春同律。亦涉混勘之歸。頤之遠配。
정조 8년
洪仁浩。以備邊司言啓曰。全羅監司趙時偉狀啓。有草記稟處之命矣。取見狀本。則以爲濟州劃送元巡賑穀六千石內。以米一千石及米五千石代。皮牟一萬石。分劃沿邑。定差員入送。而本島諸般停減。皆歸補賑。則厥數不貲。至於別巡二千石。或過分數。則徒貽陸民之弊。姑勿入送。而關門該牧。如不可已。則追後入送。亦云非晩。當此耽羅移轉之時。今番身米布。折半蕩減代。備局軍作米二千九百二十二石。待明春上納。則實爲沿民難支之端。軍作米上納一款。特賜停寢事。竝令廟堂稟處云矣。別巡二千石追送事。當初本司回啓。已有所論列。而今此道臣意見。與本司回啓。無甚異同。蓋島民救荒。雖云時急。陸民貽弊。亦所當念。姑令依狀請。更觀本島賑資之足不足。量宜擧行。蕩減代軍作米事。非不知沿民之受弊。而身米布蕩減。係是無前之惠澤。自非逐年上納之比。且就新捧中。另擇裝發。則其所爲弊。似不大段。依前關從沿邑平均分排。待春上納之意。分付。何如。傳曰。軍作米轉輸。在常年係是疊護。況今番本道。有羅里鋪運穀事。豈可重勞此護。雖以京廳言之。旣有嶺南儲留米五千石條。至於本道軍作米二千石上送。已之無妨。依狀請施行事。分付。可也。
정조 8년
洪仁浩。以迎接都監言啓曰。卽者差備譯官來言。副勅往上勅房云矣。敢啓。傳曰。知道。
정조 8년
洪仁浩。以迎接都監言啓曰。戶曹郞廳與宴色郞廳。因傳敎持宴床。馳往高陽站。傳給之意。敢啓。傳曰。知道。
정조 8년
洪仁浩。以迎接都監言啓曰。副勅律詩。今始竝註。繕寫出給。故卽令入刻之意。敢啓。傳曰。知道。
정조 8년
洪仁浩。以迎接都監言啓曰。副勅所製詩。今已刻出。懸揭於西宴廳之意。敢啓。傳曰。知道。
정조 8년
洪仁浩。以訓鍊都監言啓曰。依下敎。追擊時人物執捉。御前前排牢子金點乭。木布各一疋。器械奪取黃石昌等八名。各木綿一疋。施賞之意。敢啓。傳曰。知道。
정조 8년
金履正。以禁衛營言啓曰。依下敎。慕華館追擊時人物執捉。本營巡令手金景淵等三名及器械奪取牢子金得彬等六名。各木綿一疋。施賞之意。敢啓。傳曰。知道。
정조 8년
洪仁浩。以義禁府言啓曰。金陽澤追奪事。爲先依施适獜佐弼顯弼夢致雲律名。令該府詳考草記施行事。命下矣。取考本府謄錄。則甲子年賊适之弟遯。其妻禮伊。以摠督軍門啓。卽斬其頭。同生弟李遇。三寸姪得仁者斤同。因本府啓。竝於本律加一等。軍門處斷。戊申逆魁。依逆适例擧行。獜賊妻紫貞絞。同生弟驥佐斬。顯賊妻名不知絞。同生弟弼忠梟示。同生弟弼虎斬。弼禹弼夔。以出繼減一等絞。夢賊妻愛伊絞。子師敏斬。乙亥雲賊。依戊申逆魁例擧行。子遵。同生弟致恒竝斬矣。五賊之律名如此。夏賊妻羅州牧黑山島爲婢罪人任伊處絞。庶同生弟渭原郡爲奴罪人英材處斬。三寸姪巨濟府安置罪人斗恭處斬。斗恒。以出繼。減一等處絞事。發遣府都事。分往各處。與地方官。竝卽眼同擧行之意。敢啓。傳曰。當依适麟夢顯雲等五賊律施行。而妻之處絞。已例分明。卽當依此施行。至於姪則四賊。無可倣之例。适賊之姪。但云令軍門處斷。所斷之律。更爲詳考草記。其中斗恒。旣以出繼免坐。今用适賊應坐。視他賊加一等勘斷。以此例傍照。則斗恒。以應坐例爲奴。比免坐爲加一等。斗恒則爲奴。可也。
정조 8년
洪仁浩。以義禁府言啓曰。夏賊子珍島郡爲奴罪人夢伊。南海縣爲奴罪人仁伊。當爲處斬。女康津縣爲婢罪人桂完。竝以年未滿爲奴婢矣。加一等竝處絞。而落漏於前草記中。亦爲發遣府都事。與各其地方官。眼同擧行。臣不能照驗之失。惶恐待罪之意。敢啓。傳曰。旣考可據之例。待年滿用法次。分付道臣。爲先拘囚後。狀聞。可也。
정조 8년
金履正。以兵曹言啓曰。都監馬兵。迎勅時節目無擧論。只於送勅時磨鍊。亦甚可訝。問于本局。今番則指一酌定事。命下矣。依傳敎問于訓局。則以爲自前迎送勅。皆有馬兵隨駕。而迎勅時馬兵先廂作行。從便屛置於京營庫洞口內。待大駕入幕次。大將行令。先爲罷送。送勅時則亦從便屛置於銅峴屛門。待勅行盡出城外。進陣於崇禮門內。仍爲還宮時先廂。而丙申年迎勅時。則依前例屛置於京營庫洞口。送勅時則因特敎。以五馬隊先廂作行。至京營庫下路。屛置於大路後川邊。蓋馬兵係是奇兵。故幸行時外。元無節目中磨鍊之事。而至於丙申丁酉兩年。則只送勅時。始乃書出於兵曹節目中云矣。今番則依丙申丁酉年例。迎勅動駕時馬兵。以五馬隊先廂作行。京營庫洞口內結陣。而大駕入大次後。先爲稟旨罷送。送勅時。亦依迎勅時例作行。京營庫石橋下路結陣。而還宮時。一依出宮時例。隨駕事。磨鍊。何如。傳曰。允。
정조 8년
甲辰十二月初九日辰時。上御誠正閣。抄啓文臣親試入侍時。檢校直提學徐有防。二直提學朴祐源。原任直閣金宇鎭。右副承旨洪仁浩。同副承旨李兢淵。假注書朴蓍壽。記注官金健修。記事官金鳳顯。以次進伏訖。洪仁浩李兢淵進前曰。昨夜備忘記之下。略效覆逆之義。而有違格例。祗承嚴敎。固不勝萬萬惶悚。而魯春之罪犯至重。關係不輕。今若不加嚴問。遽然酌處。則國體之壞損。當如何哉。成命之下。實難奉承矣。上曰。不必多煩矣。上命金宇鎭。書題紙入之。命朴祐源書之。出揭于懸題板。抄啓文臣等先後四拜後。上曰。日寒如此。出做傳命廳。諸臣以此少退。
정조 8년
甲辰十二月初九日巳時。上御重熙堂。工房承旨與藥房提調入侍時。提調徐有隣。左副承旨李祖承。假注書朴蓍壽。記注官金健修。記事官金鳳顯。以次進伏訖。上曰。進御人蔘養胃湯。自明日停止。出榻敎命退。諸臣以次退出。
정조 8년
甲辰十二月初九日午時。上御誠正閣。抄啓文臣科次入侍時。大提學吳載純。弘文提學徐有隣。行都承旨金尙集。右承旨趙興鎭。右副承旨洪仁浩。同副承旨李兢淵。假注書洪義浩朴蓍壽。記注官金健修。記事官金鳳顯。檢校直提學徐有防。二直提學朴祐源。原任直閣金宇鎭。以次進伏訖。上親考訖拆榜。二下金啓洛。三中姜世倫李晴李崑秀尹行任成鍾仁李翼晉沈晉賢徐瀅修李顯道申馥金熙朝。上命書榻敎曰。明日抄啓文臣親試爲之。上曰。他承旨入侍。柑製科次入侍。出榻敎上命大提學吳載純。弘文提學徐有隣。進前考試。上命摧促大司成處。斯速持試券入侍。賤臣承命出傳。載純等。考取洪樂貞。上曰。黃柑居首人進士洪樂貞。直赴殿試。之次呂駿永沈鎜。直赴會試。之次宋鈺崔炤洪大應。各給二分。之次洪樂安尹昹李東輔洪寅泳李寬植閔種吉。紙筆墨施賞。考例捧傳旨。出傳敎上命試官及承旨。持試券退。諸臣以次退出。
정조 8년
甲辰十二月初九日申時。上御重熙堂。禮房承旨入侍時。右承旨趙興鎭。假注書朴蓍壽。記事官李崑秀尹行任。以次進伏訖。上命書傳敎曰。院直苟艱。奉命承旨呈病承旨許遞。右承旨聞有親病。同副承旨聞有實病。竝許遞。前望單子入之。上曰。新除授承旨。待下批牌招入直。出榻敎命退。承史以次退出。
정조 8년
行都承旨金尙集坐。行左承旨朴祐源坐。行右承旨沈有鎭未肅拜。左副承旨李時秀未肅拜。右副承旨徐有成坐直。同副承旨金履正坐。注書二員未差。假注書韓興裕病李敬五仕直。事變假注書金孝建仕。
정조 8년
徐有成啓曰。吏曹判書李命植。參判李敬養。參議黃昇源牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招開政。何如。傳曰。允。
정조 8년
傳于徐有成曰。通川郡守。使之當日辭朝。
정조 8년
備邊司薦望。以李邦一爲統制使。
정조 8년
金履正啓曰。卽者刑曹郞廳來言。再昨日動駕時。衛外擊錚人。所當依例捧供。而判書金魯鎭。奉命在外。不得擧行云矣。敢啓。傳曰。令次堂擧行。
정조 8년
金履正啓曰。假注書朴蓍壽。身病猝重。勢難察任。今姑改差。何如。傳曰。允。
정조 8년
以吏曹參議黃昇源牌不進罷職傳旨。傳于徐有成曰。只推。
정조 8년
徐有成啓曰。吏曹參議黃昇源。旣有只推之命。一體牌招開政。何如。傳曰。允。
정조 8년
金履正啓曰。右邊捕盜大將李邦一。移拜統制使矣。在前如此之時。有他邊大將兼察之例。今番則何以爲之。敢稟。傳曰。依例爲之。
정조 8년
金履正啓曰。右邊捕盜大將兼察。依例爲之事。命下矣。左邊捕盜大將李敬懋。卽爲牌招。聽傳敎。何如。傳曰。允。
정조 8년
兵曹。以徐有大爲右邊捕盜大將。
정조 8년
金履正啓曰。新除授右邊捕盜大將徐有大。卽爲牌招。傳授命召及大將牌傳令牌。何如。傳曰。允。
정조 8년
徐有成啓曰。吏曹判書李命植。旣承疏批。卽爲牌招開政。何如。傳曰。允。
정조 8년
徐有成啓曰。假注書洪義浩。身病猝重。勢難察任。今姑改差。何如。傳曰。允。
정조 8년
洪義浩改差。代以韓興裕爲假注書。
정조 8년
承旨前望單子入之。沈有鎭李時秀落點。
정조 8년
傳于徐有成曰。課講入侍
정조 8년
傳于徐有成曰。日寒如此。時囚竝放送。
정조 8년
金履正。以義禁府言啓曰。日寒如此。時囚竝放送事。命下矣。時囚罪人尹序東李錫夏李延伋鄭東喆等。依傳敎。竝卽放送之意。敢啓。傳曰。知道。
정조 8년
以吏曹謝恩使譯官等口傳施行事。傳于徐有成曰。勅行纔還。凡有彼中探來之事。任譯不可不擇送。首譯則李湛洪命福中一人。以西下人。仍爲加數帶去事。分付上使處。
정조 8년
金履正啓曰。判義禁李命植。知義禁李在簡。同義禁李敬倫。有稟達事。來詣請對矣。傳曰。所懷書入。
정조 8년
金吾堂上問啓。臣等纔以夏賊姪斗恒及子與女處絞事。及李魯春鞫問之意。陳疏矣。及承批旨。一倂不賜開納。臣等不勝抑鬱之至。斗恒爲奴。連以應坐律爲敎。而應坐爲奴。卽是治逆之常例。而夏賊旣用适例。則适之姪處斬。斗恒應坐之律。非爲奴乃處斬。特以出繼之故。減一等爲處絞。臣等之所執者法也。子女待年滿用法。雖有前例。至於此賊。開闢以後所無之逆。此賊之種。決不可一日留置。其年之滿未滿。有不足論。臣等疏中。歷引經史及适例。以論其不可不正法之意者。蓋以此也。至於李魯春。則其爲夏賊之黨。旣如是現發。則不可不嚴問。而祖述凶賊之話頭。欲爲壞亂朝廷之狀。亦不可不窮覈。旣囚南間。一不盤問。遽有酌處之命。臣等憂憤之心。不敢泯默奉行。不得請則不可止。故玆又相率求對矣。傳曰。已悉諭之矣。
정조 8년
徐有成啓曰。吏曹判書李命植。參議黃昇源牌不進推考傳旨及罷職傳旨。今方捧入。而開政命下。已至多日。尙不擧行。事體所在。誠極未安。判書所當更請牌招。而係是一日三牌。何以爲之。敢稟。傳曰。參議只推。一體牌招。
정조 8년
以吏曹判書李命植三牌不進推考傳旨。傳于金履正曰。此傳旨勿施。牌去來催促。
정조 8년
有政。吏批。判書李命植進。參判李敬養牌不進。參議黃昇源。右副承旨李時秀進。以閔鍾顯爲大司憲。金頤柱爲大司諫。洪文泳爲司諫。洪樂恒李尙度爲持平。林道浩爲校理。沈樂洙爲修撰。趙時俊爲刑曹判書。洪述祖爲善山府使。洪喜榮爲衿川縣監。
정조 8년
兵批。判書李在簡病。參判金文淳病。參議沈基泰病。參知權入直進。同副承旨金履正進。僉知單韓光濟。統制使單李邦一。副護軍單李漢昌趙圭鎭具明謙曺學臣辛錫箕尹在醇。副司直金魯鎭宋載經李在學吳大益趙興鎭洪仁浩李祖承李兢淵趙尙鎭宋俊載洪樂淵。
정조 8년
傳于朴祐源曰。近日陳疏陳箚之三司。俱是沈頤之除拜前行公者。旣知李魯春疏語。則了無一言可否。及其初四日處分之後。迭呈疏箚。惟恐或後。似此風習。實不欲正視。豈可但以事欠不誠言也。大抵無事則顧瞻。有事則劻勷。非徒今日。三司之罪。雖難直置重典。沈頤之處分之後。不可一爲一否。諸疏只賜四字例批。皆出存古例之意。近日行公三司。一竝削去仕版。
정조 8년
徐有成啓曰。明日拜表。兩司當爲進參。疏批未下外。正言趙恒鎭。待開門牌招。以爲進參之地。何如。傳曰。允。
정조 8년
徐有成。以左議政意啓曰。御覽方物還下。白細苧布二十五疋。黃細苧布十一疋。紫細綿紬十六疋。白細綿紬十七疋。黃細綿紬九疋。黃花席一張。滿花席一張。極擇改備。其餘物種。一一看品。同爲封裹之意。敢啓。傳曰。知道。
정조 8년
徐有成。以兵曹言啓曰。同知中樞府事辛錫箕。素患痰癖之症。當寒添劇。時月之內。萬無起動供職之望。呈狀乞遞。實病旣如是。則西樞雖是閑局。不可一向虛帶。今姑改差。何如。傳曰。允。
정조 8년
徐有成。以義禁府言啓曰。當依适獜夢顯雲等五賊律施行。而妻之處絞。已例分明。卽當依此施行事。命下矣。夏賊妻羅州牧黑山島爲婢。罪人任伊處絞事。發遣府都事。與地方官。眼同擧行之意。敢啓。傳曰。知道。
정조 8년
徐有成。以義禁府言啓曰。适賊之姪。但云令軍門處斷。所斷之律。更爲詳考草記事。命下矣。取考本府謄錄。則以爲逆适同生弟李遇。三寸姪得仁者斤同。已爲拿來。此逆緣坐。竝於本律加一等。請於今日軍門處斷。何如。答曰。允。載錄矣。旣曰本律加一等。則卽是絞斬。而又曰軍門處斷。則自軍門無處絞之例。明是處斬與梟示。而行刑後啓辭。是軍門之事。不載於本府謄錄中。敢啓。傳曰。一律處決。不宜草草勘斷。更考可據文跡。草記。可也。
정조 8년
徐有成。以義禁府言啓曰。李魯春姑先絶島定配。沈頤之遠配事。承傳。啓下矣。罪人李魯春。纔已陳疏請寢。不得擧行。沈頤之全羅道靈巖郡遠配。而當初押去都事。執留于水原地。以承傳內辭意。具罪目。依例發遣府書吏。自水原地執捉。仍令押送配所都事。還爲上來事。分付。何如。傳曰。允。
정조 8년
金履正。以刑曹言啓曰。再昨日動駕時。全羅道順天呂水民人黃錫龍。擊錚於衛外。故取考其原情。則以爲嘉靖壬午。設置水營於呂水地。而革其呂水。合屬於順天府。則呂民之役。營府相應。不勝困苦。先朝乙巳。因民訴。移屬水營。民得便宜。翌年丙午。本府奸鄕金遇甲。百般圖囑。更以呂水。還合本府。呂民車國泰。稱其狀頭。刑訊被死。宿弊倍前。故去壬寅。呂民張彦祚等九人。來訴京司。而順吏䛼訴本府。捉致定配。去二月分。吳碩祚上言。疊役明白。而順吏之橫侵。年加日增。戶錢結米。無前收斂。不堪兩役。渙散相續。呂水五面。乞屬左水營。以爲保生之地云矣。呂水之民。稱以弊瘼。迭相呼籲。春有吳錫祚之上言。今有黃錫龍之擊錚。揆以民習。非但萬萬無嚴。本事則該道道臣。前已査實狀聞。今無可論。而換面鳴金之罪。不可不嚴懲。原情勿施。自臣曹考律重勘。何如。傳曰。允。
정조 8년
金履正。以刑曹言啓曰。再昨日動駕時。平安道鐵山居閑良李仁玉。擊錚於衛外。故取考其原情。則以爲渠父胤白。累被重刑。周年滯囚者。金海府使田光悅。去庚子年爲本邑府使。而加分牟耗大米二百二十三石七斗六升及勅庫屯打租一百九石五斗。竝爲作錢。備局西林城營倉錢四百八十一兩。合一千五百八十六兩。辛丑遞歸時。無一還償。至於虛錄。故本府人盧性直。以徵出於由吏之意。呈于巡營。而府報營題嚴勘。則前府使先給六百兩。其餘。以外任後準給事。萬端懇請。再度作牌。渠父以舊官之誼。不得已姑待其備給。前官今爲金海府使。故依前約往訴。則冷視驅逐。當此歲末。從何備納乎。三庫虛錄錢九百八十六兩及四年利錢七百兩。乞令推給云矣。若因前官之濫用虛錄。渠父滯囚受刑。則呈訴法司與監營。依數徵出。未爲不可。肆然鳴金。誠極猥越。原情勿施。自臣曹考律勘處。還穀之加分。勅錢之犯用。果如原情辭意。則揆以國法。萬萬無嚴。而遠外之事。有難遙度。令道臣詳査其委折。啓聞後稟處。何如。傳曰。允。嚴飭詳査。狀聞。可也。
정조 8년
金履正。以刑曹言啓曰。再昨日動駕時。南部居良女金召史。擊錚於衛外。故取考其原情。則以爲渠夫金聖燮。出入於前承旨沈觀之門下。而因其懇請。得債以給者。合爲二千九百七十兩。其同生沈鼎之。亦爲懇乞。故得給七百兩。此皆冊子手標昭昭。而渠夫死後。彼家作宰伊川時。僅捧百兩。其弟出宰順安朔寧時。捧來二百兩而已。其餘則轉轉推托。無意還報。乞令推給云矣。敢以非四件之事。有此猥屑之籲者。雖曰賤女。誠極無嚴。原情勿施。自臣曹考律勘處。而沈觀之兄弟。身爲朝官。不報民錢。以致此擧。極爲駭然。亦自臣曹。査實推給。何如。傳曰。允。